คสช. เดินหน้าแก้ไขปัญหาฝุ่นละออง และเน้นย้ำให้  กองอำนวยการรักษาความมั่นคงภายในจังหวัด สนับสนุนการตรวจสอบโรงงานอุตสาหกรรมที่อาจส่งผลให้มีมลพิษเกินมาตรฐานในแต่ละพื้นที่
พลเอก ณัฐพล นาคพาณิชย์ รองเลขาธิการคณะรักษาความสงบแห่งชาติ เป็นประธานการประชุม สำนักเลขาธิการ คสช. พร้อมได้กล่าวถึงข้อห่วงใย ของเลขาธิการ คสช. ในเรื่องปัญหาฝุ่นละอองเกินมาตรฐาน ซึ่งเกิดจากการเผาไหม้ที่ไม่สมบูรณ์ของเครื่องยนต์ดีเซล การเผาไหม้ภาคการเกษตร และอุตสาหกรรม และฝากขอบคุณทุกส่วนที่ร่วมแก้ปัญหาฝุ่นละอองในอากาศ ทำให้สถานการณ์เริ่มดีขึ้น รวมทั้งขอให้ตรวจสอบสภาพยานพาหนะของหน่วยในสังกัด โดยให้ดูแลตรวจสอบเครื่องยนต์มิให้เกิดปัญหาควันดำ และขอให้กองกำลังรักษาความสงบเรียบร้อยและกองอำนวยการรักษาความมั่นคงภายในจังหวัด ร่วมเข้าสนับสนุนในการตรวจสอบโรงงานอุตสาหกรรมที่อาจส่งผลให้มีมลพิษเกินมาตรฐาน รวมถึงสถานที่ก่อสร้างต่างๆ ที่อาจต้องขอความร่วมมือจากผู้ประกอบการ ให้ช่วยการลดผลกระทบที่ทำให้เกิดมลภาวะทางอากาศ รวมทั้งขอความร่วมมือจากเกษตรกรให้ช่วยกันลดการเผาเศษวัชพืชในห้วงเวลานี้ที่สภาพอากาศอาจยังคงปกคลุมด้วยฝุ่นละออง        ส่วนการฉีดน้ำทำความสะอาดถนน การฉีดพ่นละอองน้ำบริเวณต้นไม้หรือที่สูง ช่วยบรรเทาปัญหาฝุ่นละอองนั้น ให้มุ่งเน้นเขตที่มีค่าฝุ่นละอองขนาดเล็ก PM 2.5 เกินมาตรฐาน และต้องไม่ส่งผลกระทบต่อการสัญจรของประชาชน ในขณะเดียวกันยังได้สั่งการให้ส่วนงานที่เกี่ยวข้องเฝ้าระวังและตรวจสอบกรณีข่าวลวงการใช้แอพลิเคชั่นวัดค่าฝุ่นละอองขนาดเล็ก PM 2.5 เกินมาตรฐาน ที่อาจมีการนำเสนอไม่ตรงกับความเป็นจริง อันจะส่งผลสร้างความตื่นตระหนกให้แก่ประชาชนทั่วไป